A touz ceuls qui verront ces présentes lettres, de Jehan Maulduit et Jehan d’Orgelet, gardes du seel de la prévosté d’Aucerre, salut. Saichent tuit que en la présence Jehan Quoquart, clerc tabellion commun juré du roy nostre sire, en la court de ladite prévosté, pour ce espécialement establi en leurs propres personnes, Henry Moquet et Henry Hette, Alemenz, ouvriers de grosse forge, recongnurent et confessèrent pardevant ledit juré, eux avoir pris et retenu, prirent et retindrent, chascun pour le tout, de religieuses personnes et honestes monsieur l’abbé et couvent de Saint-Marien d’Aucerre, ung quartier de terre qui est en leur bois de l’estang, près en ung arpent dudit bois qui ja pièca fut affermez et admoisonnez par ung ouvrier de forge appelé Maisières, à tenir, avoir et posséder ycellui quartier de bois, ou nom desdiz religieux, par lesdiz ouvriers pendant une année. Pendant et durant lequel temps lesdiz ouvriers pourront, en icellui quartier de terre, traire mine à faire fer tant et telle quantité comme il porront, pour eux et à leur profit, pour l’euvre d’une forge tant seulement, pour le pris et pour la somme de quinze francs d’or et quinze pois de fer, chascun pois de trois pièces de fer. En tesmoing de laquelle chose nous, à la relacion dudit juré, avons scellé ces lectres dudit scel de ladicte prévosté. Donné l’an de grâce MCCCLXXXIII, XIIIe jour du moys d’avril.